સરકારી દમનચક્ર સામે ‘સાધના’ વતી બહારવટુ ખેલવામાં, ‘સાધના’ મુદ્રણાલયમાં શ્રી કાંતિભાઈ મોદી, પ્રેસ વ્યવસ્થાપક શ્રી પન્નાલાલભાઈ શાહ, વ્યવસ્થાપક શ્રી બળદેવભાઈ પટેલ વગેરેની નિર્ભીક ભૂમિકા પણ કાબિલેદાદ રહી હતી. આ રીતે ગુજરાતમાં આપના પ્રિય સાપ્તાહિક ‘સાધના’એ, કટોકટીરાજની જુલમશાહી અને અખબારી પ્રિ-સેન્સરશિપ વિરુદ્ધની અખબારી-સ્વાતંત્ર્યની યશસ્વી લડતમાં સિંહભૂમિકા ભજવી જાણી છે. તેનું ‘સાધના’ ષષ્ટિપૂર્તિ વર્ષ પ્રસંગે પ્રેરક સ્મરણ ગૌરવ, કૃતજ્ઞતા અને પ્રસન્નકર બની રહેલ છે ! નાગરિક-સ્વાતંત્ર્ય અને જનતાંત્રિક-મૂલ્યોની સુરક્ષા અને સંવર્ધન માટેની એ સંઘર્ષગાથામાં, ‘સાધના’ની ભૂમિકા અખબારી-જગતમાં સદૈવ સુવર્ણાક્ષરે નોંધાયેલી રહેશે..!